**MEGÁLLAPODÁS**

amely alulírott napon és helyen létrejött az

**INPARK Martonvásár Ipari Park Korlátolt Felelősségű Társaság** (székhely: 1095 Budapest, Soroksári út 30-34.; cégjegyzékszám: 01-09-354328; adószám: 27330094-2-43; képviseli: dr. Jaczkó József ügyvezető) mint átadó (a továbbiakban: **Átadó**),

**Martonvásár Város Önkormányzata** (székhely: 2462 Martonvásár, Budai út 13.; adószám: 15362931-1-07; képviseli: dr Szabó Tibor polgármester) mint átvevő (a továbbiakban: **Átvevő**) és a

**FEJÉRVÍZ Fejér Megyei Önkormányzatok Víz- és Csatornamű Zártkörűen Működő Részvénytársaság** (székhely: 8000 Székesfehérvár, Királysor 3-15. sz.; cégjegyzékszám: 07-10-001122; adószám: 11111544-2-07; képviseli: Laczi Péter vezérigazgató) mint víziközmű szolgáltató (a továbbiakban: **Víziközmű szolgáltató**)

(együttes említésük esetén Szerződő Felek) között az alulírott napon és helyen, az alábbiak szerint.

**ELŐZMÉNYEK**

Az Átadó tulajdonában vannak a Martonvásár Város külterületén fekvő 0126/1, 0137/2, 0138, 0139, 0140, 0143/1 és 0143/3-6 hrsz-ú, kivett beruházási célterületként megjelölt ingatlanok, (a továbbiakban: martonvásári ipari park), ahol az Átadó fejlesztéseket hajt végre. A terület fejlesztése következtében létrejövő létesítményekben keletkező szennyvizek elszállítása az Átvevő, Ráckeresztúr, Tordas és Gyúró községek közös tulajdonában lévő víziközmű rendszeren keresztül, a szintén e települések közös tulajdonában lévő a Ráckeresztúr 079/4 helyrajzi számon lévő Ráckeresztúri Szennyvíztelepre (a továbbiakban: Telep) kerülne be tisztításra. A Telepet, valamint a négy település szennyvíz víziközmű rendszerét Víziközmű szolgáltató avíziközmű-szolgáltatásról szóló 2011. évi CCIX. törvény (a továbbiakban: Vksztv.) rendelkezései alapján, és azoknak megfelelően üzemelteti. A Telepen a jelen megállapodás aláírásakor érvényes engedélyek szerint a meglévő tisztítókapacitás nem elegendő a fejlesztés miatt keletkező tisztítási igény kielégítésére. Erre tekintettel Átadó a Telep kapacitás növelésére tanulmányt, majd vízjogi engedélyezési tervet készíttetett (1. számú melléklet).

Szerződő Felek rögzítik, hogy az Átadó saját beruházásában kívánja megvalósítani a martonvásári ipari park fejlesztéséhez kapcsolódóan a Telep fejlesztésének kivitelezési munkáit az 1. számú mellékletben rögzítettek szerint (a továbbiakban: Létesítmény). A Létesítmény helye: Ráckeresztúr 079/4 hrsz.-ú ingatlan.

Tekintettel erre és a Vksztv. rendelkezéseire Szerződő Felek a beruházás megvalósítása körében az alábbi megállapodást kötik egymással.

**I. Jelen megállapodás tárgya**

1. Szerződő Felek megállapodnak, hogy Átadó saját beruházásában megvalósítja az általa elkészíttetett jelen megállapodás 1. számú melléklete szerinti vízjogi engedélyezési terv, és az az alapján összeállított kiviteli tervek szerinti Telep bővítést, azaz a Létesítményt (a továbbiakban: beruházás). A beruházás az üzembe helyezési határozat véglegessé válásával zárul.

2. Szerződő felek megállapodnak, hogy az 1. pontban rögzített beruházás megvalósítása körében együttműködnek egymással, a szükséges nyilatkozatokat, elvégzendő munkálatokat határidőben megteszik, a Vksztv.-ben rögzített alapelvek szem előtt tartásával, egymás érdekeinek kölcsönös előmozdításán közösen munkálkodnak.

3. Átvevő vállalja - figyelemmel a jelen szerződés 2. számú mellékletét képező Üzemeltetési szerződésre, mely alapján a jelen beruházással érintett szennyvízelvezető- és tisztító rendszer teljes egészére vonatkozóan a tulajdonos önkormányzatok a Vksztv. alapján az ellátásért felelősök képviseletében eljáró felelősnek nevezték ki- , hogy a társtulajdonos településekkel a beruházással kapcsolatosan felmerült valamennyi kérdést, észrevételt egyezteti, a nevükben és képviseletükben teljes felhatalmazással eljár a beruházás kapcsán. Jelen beruházásról szóló képviselő-testületi határozatok a megállapodás 4-8. sz. mellékleteit képezik).

4. Átvevő – figyelemmel a 3. pontban foglaltakra – és Víziközmű szolgáltató térítésmentesen rendelkezésre bocsátják a Ráckeresztúr 079/4 hrsz.-ú ingatlant a Létesítmény megvalósításához. Az igénybevétel részletes feltételeit, a ráépítés szabályait Szerződő felek külön megállapodásban rögzítik. Átvevő vállalja, hogy, amennyiben a beruházáshoz szomszédos ingatlan igénybe vétele is szükséges, úgy Átadóval együttműködve az igénybevétel biztosításához szükséges egyeztetések lefolytatását és lezárását minden rendelkezésére álló eszközzel előmozdítja.

5.. Az 1. pont szerint elkészült Létesítmény tulajdonjogát Átadó a Vksztv. 8. §-a alapján térítésmentesen átadja Átvevő részére a Létesítmény üzembe helyezésének időpontjában, melyet Szerződő Felek külön megállapodásban rögzítenek, a Létesítmény birtokba adásával együtt. A Létesítményen a térítésmentes átadással Átvevő 1/1 arányú tulajdonjogot szerez. Az 4-7. sz. mellékletként csatolt képviselő-testületi határozatok alapján a tulajdonjog újraosztásáról ezt követően a négy önkormányzat külön megállapodást köt.

6. Átvevő kötelezettsége, hogy az 1. pont szerinti beruházás folyamatában együttműködjön Átadóval, a Vksztv., és más vonatkozó jogszabályok és jelen megállapodásban rögzítettek szerinti nyilatkozatokat határidőben megtegye, az 5. pont szerint a jogszabályokban és a jelen megállapodásban foglaltak szerint elkészült Létesítményt átvegye.

7. Víziközmű szolgáltató kötelezettsége, hogy az 1. pont szerinti beruházás megvalósítása, valamint az 5. pontban rögzített átadás-átvétel során üzemeltetői szaktanácsadást nyújtson, szakmai véleményét, álláspontját a többi féllel megossza.

8. Szerződő Felek elfogadják, hogy a Létesítményhez kapcsolódó korábbi beruházás során elkészült és aktivált berendezések üzemeltetéséhez szükséges egyéb intézkedések megtétele a Víziközmű szolgáltató feladat- és hatásköre.

9. Átadó vállalja, hogy a Létesítmény kivitelezését legkésőbb 2023. december 31-ig befejezi, és eddig az időpontig megkezdi a jelen szerződés IV. pontjában rögzített próbaüzemet. Átadó vállalja továbbá, hogy e határidő teljesítésének biztosítékául 50 000 000 Ft-ot, azaz ötvenmillió forintot ügyvédi letétbe helyez el a Bérdi Erika Ügyvédi Irodánál [Bérdi Erika ügyvéd; 1024 Budapest, Rómer Flóris utca 8.; kamarai azonosító szám: 36057474] mint letéteményesnél, a letéteményes és a Felek között a jelen megállapodással egyidejűleg aláírt külön letéti szerződés rendelkezései szerint, mely jelen megállapodás 3. számú mellékletét képezi.

9.a. A letétbe helyezett pénz a Létesítmény 5. pont szerinti átadását követően jár vissza Átadó részére.

**II. Szerződő Felek jogai**

1. A Létesítmény csak az Átvevő, mint tulajdonos és a Víziközmű szolgáltató jóváhagyása szerinti, 1. számú mellékletben rögzített tervek, valamint az az alapján elkészített kiviteli tervek szerint valósulhat meg. Átadó köteles az alábbi mérföldkövek elérésekor jóváhagyást kérni Átvevőtől és Víziközmű-szolgáltatótól:

* vízjogi engedély beadása előtt;
* kiviteli tervek elkészítésekor ajánlatkérés előtt;
* a vízjogi engedélyben esetlegesen előírt próbaüzem megkezdésekor;
* a próbaüzem lezárásához.

2. Átvevő és Víziközmű szolgáltató jogosult ellenőrizni az I.1. pontban foglalt beruházási munkálatokat. ÁEz a jog kiterjed a tervezés, kivitelezés és műszaki átadás-átvétel nyomon követésére is. Ehhez rendelkezésre kell bocsátani az 1. számú mellékletben rögzített terveken kívül a kiviteli terveket, valamint mindazon információt, amely a munkálatok megítélhetőségéhez szükséges.

3. Átadó írásban köteles értesíteni Átvevőt és Víziközmű szolgáltatót a munkák megkezdéséről, befejezéséről, és a próbaüzem megkezdéséről.

4. Átvevő és Víziközmű szolgáltató köteles megjelenni az átadáson, ahol jogosult észrevételeket tenni, melyeket jegyzőkönyvben kell rögzíteni.

5. A Víziközmű szolgáltató a nem megfelelő minőségű, szakszerűtlen, vagy az 1. számú mellékletben rögzített, jóváhagyott tervtől eltérő munka esetében, az észlelt hiba (hiányosság) súlyától függően, a hibát tudomásra jutását követően azonnal köteles jelezni az Átvevőnek és Átadónak és kezdeményezheti a munka azonnali leállítását, javítását, cseréjét, az adott munka átvételének megtagadását.

5.a. Amennyiben a jogos észrevételekkel kapcsolatban érdemi intézkedés nem történik, a Létesítmény üzemeltetését Víziközmű szolgáltató feltételekhez kötheti, vagy adott esetben megtagadhatja.

5.b. Amennyiben az észlelt hiányosságokat és/vagy hibákat a Víziközmű szolgáltató a munkálatok során nem jelzi Átadónak és Átvevőnek, vagy ha azokkal kapcsolatos észrevételeit az átadásnál sem teszi meg, úgy nem tagadhatja meg a Létesítmény üzemeltetés céljából való átvételét.

5.c. Amennyiben Átvevő vagy Víziközmű szolgáltató a jelen szerződés 1. számú mellékletét képező tervekkel, vagy az általa figyelemmel kísért kivitelezéssel kapcsolatosan illetve a próbaüzem időszaka alatt észrevételt nem tesz, az átvétel kötelezettsége alól való mentesülése érdekében nem hivatkozhat sem a tervek, sem a kivitelezés hiányosságaira. Ez nem zárja ki, a tervező, illetve a kivitelező garanciális, jótállási és szavatossági kötelezettségét és azt, hogy az Átvevő, Víziközmű szolgáltató kártérítési, vagy egyéb polgári jogi igényét az Átadóval szemben érvényesítse.

6. Átadó megbízza Víziközmű szolgáltatót, hogy a 2.-5. pontban foglaltakon túl a kivitelezés teljes ideje alatt szakfelügyeletet biztosítson Átadó beruházásában megvalósuló Létesítmény kivitelezési munkálatai tekintetében. A szakfelügyelet kiterjed különösen:

* a kiviteli tervek összeállításának folyamatában a szaktanácsadásra,
* a kivitelező kiválasztásában a szakmai szempontok megfogalmazására,
* a beérkezett ajánlatok szakmai bírálatában való részvételre,
* a kivitelezés folyamatában a szakmai, üzemeltetési szempontok folyamatos érvényre juttatására, észrevételek, vélemények megfogalmazásán túl, a megoldási alternatívák, javaslatok kidolgozására,
* az Átadóval és kivitelezőjével, valamint a beruházással érintett hatóságokkal, hivatalos szervekkel a kapcsolattartásban való közreműködésre,

6.a. Víziközmű szolgáltató a szakfelügyeleti megbízást elfogadja.

6.b. Átadó és Víziközmű szolgáltató a szakfelügyeleti tevékenység részletes tartalmáról, feltételeiről annak díjáról és a fizetési módjáról külön megállapodást kötnek egymással.

7. Átadó kijelenti, hogy a kivitelezés műszaki ellenőrzése körében külön megállapodást köt, arra jogosult szakemberrel, akinek személyéről és kapcsolattartási adatairól Átvevőt és Víziközmű szolgáltatót a szerződéskötést követően haladéktalanul tájékoztatja.

**III. Az átruházással érintett vagyon értéke, a vagyonátruházással kapcsolatos pénzügyi rendelkezések**

1. Átadó az I. pontban foglaltak megvalósítása körében az alábbi költségek megfizetését vállalja:

* terveztetés,
* engedélyeztetések,
* kivitelező és egyéb eszköz beszerzés,
* kivitelezés,
* próbaüzem lefolytatása,
* üzembe helyezés.

2. A Vksztv. 69. §-ában foglalt víziközmű-fejlesztési hozzájárulás összegéről, megfizetéséről, a beruházásba történő felhasználásáról Átadó és Víziközmű szolgáltató külön megállapodást kötnek.

3. Az Átadó kijelenti, hogy az I. pont szerint létrehozott Létesítmény vagyonelemeinek térítésmentesen átruházásra kerülő vagyoni köre tekintetében kizárólagos tulajdonos, és kívülálló harmadik személynek nincs olyan joga, amely az Átvevő tulajdonszerzését korlátozná, akadályozná, vagy kizárná.

4. Az Átadó a térítésmentesen átruházásra kerülő Létesítmény tekintetében teljes jogszavatosságot vállal, szavatol azért, hogy az Átvevő az átruházásra kerülő Létesítményen per- teher- és igénymentesen szerez tulajdonjogot.

5. Szerződő Felek rögzítik, hogy a vagyonátruházással érintett vagyonelemek piaci értékének a megvalósítás szerinti beruházási értéket tekintik.

6. A vagyonátruházás értéke a Létesítmény beruházási értéke (amely a kivitelezési értéken felül tartalmaz minden – a beruházáshoz kapcsolódó költséget és díjat), melynek végső értékét Szerződő felek az I. 5. pontban meghatározott átadási megállapodásban rögzítik. .

7. Jelen Megállapodás tárgyát képező térítésmentes vagyonátruházás a Vksztv. 8. § (3) bekezdésére figyelemmel az általános forgalmi adó szempontjából közcélú adománynak minősül. A vagyonátadás során egyik félnél sem keletkezik áfa fizetési kötelezettség tekintettel arra, hogy az általános forgalmi adóról szóló 2007. évi CXXVII. törvény 11. § (3) bekezdésének a) pontja és 14. § (3) bekezdése alapján a közcélú adomány általános forgalmi adó hatályán kívüli ügylet.

8. Átadó (illetve annak mindenkori bérlői, jogutódai) jelen szerződés alapján összesen 350 m3/d mennyiségű szennyvíz kibocsátására jogosult a martonvásári ipari parkból a Létesítmény térítésmentes átadását és Átvevő részére történő birtokba adását követően.

9. Átvevő a 8. pontban szereplő mennyiségre vonatkozóan **az önkormányzat tulajdonában álló a közműves szennyvízelvezetéshez kapcsolódó víziközmű hálózathoz történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló 26/2021. (IX. 29.) önkormányzati rendelete 5. §-a szerinti hozzájárulást** a Létesítmény térítésmentes átadását és Átvevő részére történő birtokba adását követően megadja.

**IV. Műszaki átadás-átvétel**

1. Szerződő Felek rögzítik, hogy a Létesítmény üzemeltetését a Víziközmű szolgáltató látja el. Az épített környezet alakításáról és védelméről szóló 1997. évi LXXVIII. törvény 2.§ 15. pontja szerint a műtárgyak megvalósítása csak végrehajtható vízjogi engedélyek birtokában kezdhető meg, illetve az üzemszerű használat üzemeltetési engedély alapján kezdhető meg. Az üzemeltetési engedélyhez szükséges, a próbaüzem időszakában végzett mérések elvégzése Átadó feladata. A sikeres átadás-átvétel feltétele, hogy a vízjogi engedélyben előírt feltételeknek megfelelő mérési eredmények rendelkezésre álljanak.

2. Átadó megbízza Víziközmű szolgáltatót az 1. pontban foglalt próbaüzemben való közreműködéssel, melyet Víziközmű szolgáltató elvállal. A közreműködés részletes tartalmáról, feltételeiről annak díjáról és a fizetés módjáról Átadó és Víziközmű szolgáltató külön megállapodást kötnek.

3. Az I. 5. pontban rögzített átadási dokumentáció részét képezi különösen a megvalósulási dokumentáció, a próbaüzem sikerességéről készült jegyzőkönyv(ek), végleges kezelési- és karbantartási utasítás, vagyonleltár (értékkel), véglegessé vált üzembe helyezési hatósági határozat.

3.a. Átadó a Létesítmény átadásakor – digitális példányban – átadja Átvevő részére a későbbi esetleges garanciális és szavatossági igények érvényesítése érdekében a megvalósulási tervet és dokumentációkat.

3.b. Szerződő Felek rögzítik, hogy a kivitelezői szerződés tekintetében az Átadó jogutódja a megállapodás alapján Átvevő lesz, az átadás időpontjától a garanciális, szavatossági igényeket az Átvevő jogosult a kivitelezővel szemben érvényesíteni.

4. Szerződő Felek megállapodnak abban, hogy a kárveszély birtokba adáskor száll át az Átvevőre, aki ezen időpont után húzza a létesítmény hasznait, viseli terheit, figyelemmel a 3.b pont szerinti garanciális szavatossági igényekre.

**V. Szerződés hatálya, megszűnése**

1. Jelen szerződés a Felek általi aláírás napján lép hatályba, azzal, hogy amennyiben a Szerződő Felek általi aláírásra nem egyidejűleg kerül sor, úgy a Szerződés a későbbi (utolsó) aláírás napján lép hatályba.

2. Jelen szerződéstől Átadó és Átvevő a beruházás megkezdéséig állhatnak el.

2.a. Amennyiben Átadó él az elállás lehetőségével, úgy az I.9. pontban rögzített letét Átvevőt illeti meg, Szerződő felek más igényt nem érvényesítenek egymás irányába.

2.b. Amennyiben Átvevő él az elállás lehetőségével, úgy az I. 9. pontban rögzített letét nem illeti meg, az Átadó részére visszajár, Szerződő felek más igényt nem érvényesítenek egymás irányába.

3. Jelen szerződést Szerződő Felek nem mondhatják fel.

**VI. Egyéb rendelkezések**

1. A jelen megállapodás teljesítése során felek kijelölt kapcsolattartói:

Átadó részéről:

Háhn Róbert

email: [robert.hahn@inpark.hu](mailto:robert.hahn@inpark.hu);

telefon: +36 70 504 0635

Átvevő részéről:

Martonvásár Város Önkormányzata

Dr. Szabó Tibor, polgármester

email: polgarmester@martonvasar.hu

telefon:06-22-460-433

Víziközmű szolgáltató: FEJÉRVÍZ ZRt.

- \*\*\*\*\*\*

email: \*\*\*\*\*\*

telefon: \*\*\*\*\*\*

1.a. A kapcsolattartási adatokban bekövetkező változásokról a Szerződő Felek kölcsönösen tájékoztatják egymást, amely nem minősül a megállapodás módosításának. Szerződő Felek rögzítik, hogy a kapcsolattartók kötelezettségvállalásra nem jogosultak.

1.b. Szerződő Felek gondoskodnak arról, hogy a kijelölt kapcsolattartókat – mint érintetteket – megfelelőképp tájékoztassák arról, hogy a jelen Szerződésben megadott személyes adataikat a Szerződő Felek közfeladat ellátása érdekében történő kapcsolattartás, valamint szerződéses megállapodás végrehajtása céljából kezelik, összhangban a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, az Európai Parlament és a Tanács (EU) 2016/679 rendeletével (a továbbiakban: GDPR rendelet). Az adatkezelés jogalapja a GDPR rendelet 6. cikk (1) bekezdésének e) pontja.

1.c. Szerződő Felek tudomásul veszik, hogy a kapcsolattartóként megjelölt személy a GDPR rendelet 15., 16. és 18. cikkével összhangban gyakorolhatja hozzáférési jogát, kérheti a személyes adatainak helyesbítését, kezelésének korlátozását, illetve a GDPR rendelet 21. cikke szerint tiltakozhat azok kezelése ellen. A kötelezően megadott személyes adatok kezelése jelen Szerződés előkészítésével kezdődik és az adatok törléséig tart. A törlésre akkor kerülhet sor, ha a vonatkozó európai uniós és nemzeti jogszabályok szerint a támogatott tevékenység egyes részeivel kapcsolatos dokumentum-megőrzési kötelezettség megszűnik.

1.d. Szerződő Felek haladéktalanul tájékoztatják egymást, amennyiben valamely kapcsolattartóként megjelölt személy a fentiek szerint gyakorolja hozzáférési jogát, kéri a személyes adatainak helyesbítését, kezelésének korlátozását, vagy tiltakozik azok kezelése ellen.

1.e. Szerződő Felek kötelesek hivatalos értesítéseiket a fenti kapcsolattartó személyeknek a fenti elérhetőségi címére írásban eljuttatni. A Szerződő Felek kötelesek egymást haladéktalanul írásban értesíteni a kapcsolattartási adataikban bekövetkező változásokról. Az értesítés elmulasztásából eredő kárért a mulasztó Fél a felelős.

2. Szerződő Felek a másik fél előzetes írásbeli egyetértése nélkül nem hozhatják nyilvánosságra azon adatokat, információkat, amelyekhez a jelen megállapodás megkötése és teljesítése érdekében, illetve annak során jutottak. Amennyiben az adatok ismertetése elkerülhetetlen, a nyilvánosságra hozás csak a jelen megállapodás teljesítése céljából szükséges mértékig terjedhet. E kötelezettség nem terjed ki azokra az információkra,

* amelyeket Szerződő felek képviselőinek meg kell osztaniuk ellenőrző szervekkel;
* amelyek közzétételére, illetve rendelkezésre bocsátására Szerződő feleket bírósági/hatósági határozat, jogszabály, EU jogi aktusa kötelezi.

3. Jelen megállapodás végrehajtása során a szerződés módosítását, teljesedésbe menését, illetve az esetleges elállással kapcsolatos jognyilatkozatokat megtenni, hivatalos írásbeli kapcsolattartás keretében lehet, melyek

3.a. a postai úton történő levelezés, melynek keretében a kézhezvétel időpontjának rögzítésével válik hatályossá a Felek közlése egymás irányába.

3.b.az e-papír útján történő kommunikáció, melynek keretében a kézhezvétel időpontjának igazolása a letöltési igazoláson rögzített időpont szerint válik hatályos közléssé.

4. Átvevő és Átadó jelen megállapodás aláírásával egybehangzóan kijelenti, hogy az aláírás időpontjában lejárt határidejű köztartozása nincs.

5. Átvevő és Átadó aláírásával hozzájárul adatainak nyilvántartásához, ellenőrző hatóságok, továbbá az adóhatóságok részére történő továbbításához.

6. Átvevő kijelenti, hogy megfelel az államháztartásról szóló 2011. évi CXCV. törvény 50. § (1) bekezdésében foglalt feltételeknek.

7. Átvevő és Átadó kijelenti, hogy a közpénzekből nyújtott támogatások átláthatóságáról szóló 2007. évi CLXXXI. törvény szerinti érintettség, összeférhetetlenség nem áll fenn.

8. Szerződő Felek egybehangzóan kijelentik, hogy a juttatás vonatkozásában nem áll fenn érintettség az önkormányzatot érintő kötelezettséggel járó ügyben. Szerződő Felek kijelentik továbbá, hogy a nemzeti vagyonról szóló 2011. évi CXCVI. törvény alapján átlátható szervezetnek minősülnek, melyet Átvevő külön nyilatkozatban is rögzít, mely jelen szerződés elválaszthatatlan mellékletét képezi. Átvevő kijelenti, hogy az adózás rendjéről szóló 2017. évi CL. törvény 260.§-a értelmében köztartozásmentes adózónak minősül átadja az adóigazolást arról, hogy nincs adó- és járuléktartozása.

9. Szerződő Felek megállapodnak abban, hogy amennyiben jelen szerződésben írt megállapodásuk bármely rendelkezése részben vagy egészben érvénytelenné, érvényesíthetetlenné vagy törvényellenessé válna, a megállapodás többi része akkor is változatlan tartalommal érvényben marad, és Szerződő Felek kötelesek a lehető leghamarabb egyeztetést lefolytatni, és jóhiszeműen eljárva elfogadni egy jogszerű rendelkezést, amely a legközelebb áll megállapodásuk céljához, és ugyanolyan gazdasági hatása, illetve eredménye van.

10. A jelen megállapodásban nem szabályozott kérdésekben a hatályos jogszabályok, különösen a víziközmű-szolgáltatásról szóló 2011. évi CCIX. törvény és annak végrehajtási rendeletei, az államháztartásról szóló 2011. évi CXCV. törvény és annak végrehajtási rendelete, valamint a Polgári Törvénykönyvről szóló 2013. évi V. törvény rendelkezései az irányadóak.

11. Martonvásár Város Polgármestere Martonvásár Város Önkormányzat Képviselő-testületének …./2021. (…..) határozata alapján jogosult a jelen megállapodás aláírására.

12. Szerződő Felek kijelentik, hogy tudomással bírnak arról, hogy Átadó köteles Alapítójának (tulajdonosának), a NIPÜF Zrt-nek (1095 Budapest, Soroksári út 30-34.) a jogügylethez való jóváhagyását beszerezni. A jóváhagyás megszerzéséről/vagy annak megtagadásáról jelen megállapodás aláírását követő 60 napon belül Átadó tájékoztatja Szerződő Feleket. Átadó tulajdonosi jóváhagyásának hiányában jelen szerződés nem jön létre, ez esetben a letétbe helyezett összeg Átvevőt nem illeti meg.

13. Átadó kijelenti, hogy a cégbírósági nyilvántartásba bejegyezett jogi személy, nem áll csőd-, felszámolási, végrehajtási eljárás alatt, képviselőjének szerződéskötési képességét semmi nem akadályozza, korlátozza.

14. Jelen megállapodást a Szerződő Felek elolvasás és kellő értelmezés után, mint ügyleti akaratukkal mindenben megegyezőt cégszerűen jóváhagyólag aláírták.

|  |  |
| --- | --- |
| Martonvásár, 2021.Martonvásár Város Önkormányzata dr. Szabó Tibor  polgármester  Átvevő képviseletében | Budapest, 2021.INPARK Martonvásár Kft. dr. Jaczkó József  ügyvezető  Átadó képviseletében |

**Jogi ellenjegyző:**

**Pénzügyi ellenjegyző:**

## Székesfehérvár, 2021.

## FEJÉRVÍZ ZRt.

## Laczi Péter vezérigazgató

## Víziközmű szolgáltató képviseletében

**Mellékletek:**

**1. számú melléklet: Vízjogi engedélyezési terv**

**2. számú melléklet: Üzemeltetési szerződés**

**3. számú melléklet: Letéti szerződés**

**4. számú melléklet: Martonvásár Város Önkormányzat Képviselő-testületének 238/2021. (XI.30.) határozata;**

**5. számú melléklet: Ráckeresztúr Község Önkormányzat Képviselő-testületének 454/2021. (XI.30.) határozata;**

**6. számú melléklet: Tordas Község Önkormányzat Képviselő-testületének 131/2021. (XI.30.) határozata;**

**7. számú melléklet: Gyúró Község Önkormányzat Képviselő-testületének …../2021. (…...) határozata;**

**8. számú melléklet: Martonvásár Város Önkormányzata Képviselő-testületének …./2021. (….) határozata**